Mynwerkers keer terug na oppervlakDie Beatrix-myn. Foto: Sibanye-Stillwater Die meeste mynwerkers wat ondergronds vasgekeer was by Sibanye-Stillwater se Beatrix-goudmyn in die Vrystaat, is reeds na die oppervlak gebring. Nagenoeg 950 mynwerkers was ondergronds vasgekeer weens ŉ kragonderbreking. Die mynwerkers wat reeds na die oppervlak gebring is, is met busse van die myn af vervoer na ŉ plek waar hulle mediese behandeling en berading sal ontvang. Minstens sewe busse vol mynwerkers het vroegoggend reeds van die toneel vertrek. Geen sterftes is al aangemeld nie. James Wellsted, woordvoerder van Sibanye-Stillwater, het gesê dit sal na verwagting sowat ŉ uur duur om al die mynwerkers na die oppervlak te bring. Eskom het vroeër gesê ŉ hewige storm het tot gevolg gehad dat ŉ kragtoring beskadig is op die lyn wat elektrisiteit verskaf aan myne in die Welkom-gebied. Die proses is begin om mynwerkers na die oppervlak te bring nadat die kragtoevoer na die myn herstel is. Die mynwerkers was Woensdagaand ondergronds, maar kon nie Donderdagoggend weer na die oppervlak kom nie aangesien hysbakke nie gewerk het en daar geen alternatiewe bron van elektrisiteit was nie. Mosebenzi Zwane, minister van minerale bronne, sal na verwagting later Vrydag die myn besoek waar inspekteurs van die myn en departement hom oor die situasie sal inlig. Vakbondverteenwoordigers het Sibanye-Stillwater intussen gekritiseer omdat daar glo nie vinnig genoeg gewerk is om die mynwerkers na die oppervlak te bring nie.